Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: közoktatásról szóló 1993. évi LXXIX. törvény 27. § (8) bekezdése szerint a fiatalok számára más
Paragraph Index: 196

1. Bevezetés A közoktatás és így a szakiskolai oktatás megújításának programja két alapvető megállapításra épül: – Hatékony ismeretszerzés csak tanulói tevékenységeken keresztül lehetséges. – A tanár feladata nem az, hogy a gyerekeket „tanítsa”, hanem az, hogy segítse az önálló ismeretszerzésben, tanulásban. E két tömör megállapításban összefoglalt oktatási filozófia gyakorlati megvalósítására különösen alkalmas a természettudományos képzés. Ehhez viszont szakítani kell a tananyag- és tanárközpontú, leginkább frontális megoldásokat alkalmazó oktatási modellel, s egy új, a gyerekek személyiségét figyelembe vevő, motiválhatóságára építő, a tanulók tevékenységét középpontba állító oktatási struktúrát kell kialakítanunk.

Source: https://magyarkozlony.hu/hivatalos-lapok/7ba66e68d98430c592ceb9544edaf158b09e674d/dokumentumok/092aae5a881b0a3521e547815a6192e60be698be/letoltes